Chilongesa 15
Uno Vakulwane Veji Kukafwanga Ngachilihi Chikungulwilo?
Muliuka lyetu kamwatwama vatwamina vaze tweji kufwetanga hamilimo veji kuzatangako. Oloze tukwechi tulama vakulindunuka vaze veji kutongolanga ‘mangana vafungenga chikungulwilo chaKalunga,’ nganomu valingilenga hakuputuka chikungulwilo chavaka-Kulishitu. (Vilinga 20:28) Vakulwane kana vapwa himalunga vakuhya kushipilitu vaze veji kutetekelanga chikungulwilo nakuchifunga, “keshi nakulishinjilako, oloze nakulisuula; keshi nakufwila nganyo yamakuliko, oloze mukulisakila.” (WaPetulu 1, 5:1-3) Uno ava vakulwane veji kutuzachilanga milimo muka?
Veji kutuzakamanga nakutukinga. Vakulwane vamuchikungulwilo veji kutwaminyinanga chikungulwilo nakuchikinga kushipilitu. Vatachikiza ngwavo Kalunga ikiye avahana mulimo kanou waulemu, ngocho kaveshi kushinyinyika etu vatu jenyiko, oloze veji kutuzakamanga nakutukafwa tupwenga vakuwahilila. (Wavaka-Kolinde 2, 1:24) Ngana muze kafunga eji kuzakamanga mukoko himukoko, navakulwane nawa veji kuzatanga nangolo vatachikize mutu himutu muchikungulwilo.—Vishimo 27:23.
Veji kutunangulanga mwakulingila mwaya muchima waKalunga. Chalumingo hichalumingo, vakulwane vatwama namulimo wakunangula chikungulwilo vatujikijise kulufwelelo. (Vilinga 15:32) Ava malunga vakulihana veji kutetekelanga nawa mumulimo wakwambulula, nakuzachila nayetu hamwe nakutunangula jijila jakulisezaseza jakwambulwilamo.
Veji kutukolezezanga mutu himutu. Vakulwane vamuchikungulwilo veji kutukafwanga nakutuvendejeka kuzachisa Visoneka hakututambukila hamembwetu chipwe hakushimutwila nayetu haZuvo yaWangana mangana tuzamise usoko wetu naYehova.—WaYakova 5:14, 15.
Numba tuhu vakulwane veji kuzatanga milimo yayivulu muchikungulwilo oloze vavavulu vakwechi nawa milimo yakumujimba namilimo yeka yakuzakama jitanga javo. Twatela kuvumbika chikuma ava vandumbwetu hamilimo veji kukilikitanga.—Wavaka-Tesolonyika 1, 5:12, 13.
Mulimo muka vatwama nawo vakulwane muchikungulwilo?
Mujijila muka vakulwane veji kutuzakamanga mutu himutu?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn